section_heading: Prvi svjetski rat
paragraph_text: U siječnju 1915. promaknut je u čin general poručnika, dok je u rujnu imenovan zapovjednikom XVII. pričuvnog korpusa. Navedenim korpusom zapovijeda godinu dana, do rujna 1916., kada preuzima zapovjedništvo nad XXV. pričuvnim korpusom kojim je do tada zapovijedao Reinhard von Scheffer-Boyadel. Na čelu XXV. pričuvnog korpusa nalazi se do studenog 1916. kada postaje zapovjednikom novoformiranog LXI. korpusa kojim zapovijeda sve do kraja rata.